**Pântec de utopie**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e greşit să crezi

că ne putem tasta pe suflet

fără să se deschidă

din când în când

fereastra unui zâmbet

prin care să intre

prima lege a atracţiei.

o nuanţă înfocată de vis

îmi strânge toate punctele de sprijin

să le aşeze ca pistrui

pe fiecare pântec de utopie

în care noi am existat.

aşteptarea îmi respiră altfel

de când mi-am sedat secundele

cu tine

ca să simt eternul cum exultă

în ipoteza sărutului tău.

tu eşti tot mai frumoasă

în simetria ta cu graţia lunii.

fiecare pas îţi sună

a remediu pentru antiscrisul de poet.

în ochii tăi sunt versuri

cu aromă de celest,

ascunse parcă de un legământ sever

să-mi fie ploi compacte numai mie,

să-mi fie numai mie

doruri îngropate în fiori.

sapă, iubire,

până cazi adânc în mine

şi ai să-mi vezi subsolul dragostei

unde plămânii mi se conjugă

doar cu rădăcinile tale.

acolo nu sufăr de boli sofisticate,

am doar pigmenţi de ruşine pe buze,

că nu te ştiu pe gust,

deşi miroşi a veşnicie

atât de mult

că mi s-au copt

poeziile

în tine.